  Виталий Пронин Удмуртилэн Тӧроез Александр Бречалов, аслаз резиденцияз «Удмурт дунне» газетысь журналистъёсын пумиськылыкуз, газетлэн улэм-вылэмез, калыкен ужамез сярысь юалляськиз, валтӥсь редакторез Зинаида Рябининаез вордскем нуналэныз ӟечкылаз. - Редакцие пӧртэм юанъёсын вазиськисьёс трос, но ми унозэ соосты асьме кужымен сэрттыны быгатӥськом, - пусйиз валтӥсь редактор Зинаида Рябинина. - Унозэ ужпумъёсты интыосысь муниципал кылдытэтъёслэн кужыменызы тупатыны луэ. Журналистъёслэн данзы вань ай, статья потэм бере кытын ке выж лэсьто, кытын ке сюрес усьто... «Удмурт дунне» газет котьку бадӟым саклык висъя калыкен ужанлы, социальной проектъёслы. Кылсярысь, бадӟым данэз газетмылэн кубокез понна куасэн бызьылонъя ӵошатсконлэн. Но газетлы огназ секыт со быдӟа ужрадэз арлы быдэ ортчытъяны. Валтӥсь редактор Зинаида Рябинина Тӧролы вазиськиз: оло, луысал та ӵошатсконъёсты республикалэн кубокез понна ӵошатсконъёслэн этапазы пыртыны. Александр Владимирович та малпанэз туж умоен лыдъяз. Тани али, пе, Алнашын ортчем Гурт шудонъёсы ветлӥ. Туж яркыт но туж умой ортчытэмын вал. Адӟи юрттӥсьсылэсь, «Россельхозбанклэсь», пичигес гинэ баннерзэ. Нош малы «Удмурт дунне» газетэз но информационной партнёр каронтэм? Республикаысь валтӥсь ужрадъёс борды «Удмурт дунне» газетлэсь нимзэ юнматъяно, мед со адӟиськоз. Кыӵе вань луонлыкъёс - удмурт кылэз азинтоно, солы юрттоно. * * * Ӝутэмын вал Удмурт центр пуктонъя ужпум но. Сое чакламын вал Удмуртилэн кунлык басьтэмез дырысен 100 ар тырмонлы сӥзьыса усьтыны. Кызьыгес уж мынэ? Александр Владимирович пусйиз, матысь дыре со пумиськылоз Россиысь культурая министрен Владимир Мединскиен. Но одӥгзэ, пе, меӵак вераны быгатӥсько: Удмурт культурая центр одно ик луоз! Соку малы та ужпумъя сокем трос вераськонъёс-споръяськонъёс? - Мар бордысен ваньмыз кутскиз? Удмурт культурая центрез усьтыны малпамы Короленко нимо театрлэн азьвыл юртаз, сое выльдонлы-тупатъянлы 180-200 миллион манет кулэ луоз шуыса чакламын вал, - шуиз А. Бречалов. - Но та ужен пыр-поч вырыны ӧдъямы но, валамон луиз: юрт сокем вуж ни, сое куашкатоно но выльысь лэсьтоно. Ужъёслы 400 миллион манетлэсь трос кулэ шуыса лыдъямын вал. Ӝоген дась луоз ини выль юртэз ӝутонлы сӥзем проект. Юртлэн быдӟалаез 1,5 сюрс квадрат метрлы бадӟыматэмын луоз. Вань та ужъёс 450 миллион манет пала усёзы. Лэсьтоно ке, лэсьтоно ини чебергес, бадӟымгес но тып-тып. Зэм, луэ вал, мултэс малпаськытэк, нырысетӥ ӵектонъя ик кариськыны, юртэз 200 миллион тыр чеберъяны-выльдыны, нош 3-5 ар ортчыса, со нош ик тэшканы кутскиз ке? Мон озьы ужаны уг быгатӥськы! Александр Бречалов эшшо огпол оскытӥз на: Удмурт центр одно ик луоз, но умойгес сое федерал программая пуктыны. Озьы республикалэн кисыысьтыз 90 миллион манет гинэ кутӥськоз. Нялтас вераса, Удмурт культурая центр лэсьтон ужпумез (вӧзаз ик луоз бадӟым экспоцентр) Александр Владимирович ӝутэм, Президентэн Владимир Путинэн пумиськылыкуз но. - Мон юрттыны кури 3 бадӟым ужъёсты быдэстыны: ожгар тӥрлык поттонъя заводлэсь валтӥсь корпуссэ тупатон, Удмурт культурая центр пуктон но Ижысь 26-тӥ коллекторез тупатон (таиз 900 миллион манет тыр усе), - пусйиз Александр Бречалов. - Владимир Путин вань та ужъёслы дурбасьтӥз. * * * Туэ ар Удмуртиын ялэмын тазалыкез утёнлы сӥзем арен. Но та удысъя юанъёс ӧжытгес ӧз луэ. Сюлмаськыто соос «Удмурт дуннеысь» журналистъёсты но. Та сярысь газетмы азьланяз гожъялоз на. Нош Александр Владимирович ӧз ваты: - Мон арнялы быдэ республикаысьтымы демографияя югдурез чакласько, одно ик учкисько, кӧня адями улонысь кошке. Тужгес но сюлмаськытэ ужась калыклэн улонысь кошкемез. 2018-тӥ арын та лыдпусэз кулэстыны быгатӥм, мон оскисько, туэ ми та ласянь Приволжск федерал округын ӟечъёсыз пӧлын луом. Пумиськон дыръя тунсыко вераськон ӧръяськиз гурт хозяйство сярысь, оглом гуртэз ӝутонъя, вуз каронэз паськытгес радъянъя. Александр Владимировичлэн мылкыдыз пӧзе: Удмуртилэн экспортэз 2 миллион доллар, нош Татарстанлэн - 100 миллион доллар! Асьмелы но сыӵе ужпумъёс пуктоно, азинсконо, азьлань мыноно, пӧртэм амалъёс утчано. «Удмурт дунне» газетлэн редакцияз ужасьёс пӧртэм ужпумъёсъя асьсэ мылкыдъёссэс-дэмланъёссэс веразы на. Нош Александр Бречалов редакциез куриз матысь 2 арлы планзэ юнматыны, куд-ог яркыт ужрадъёсмес республикалэн планъёсаз пыртыны мед луоз, пе. Елена Миннигараева  